b'\n_START_ARTICLE_\nMestna avtobusna linija \xc5\xa1t. 18 (Ljubljana)\n_START_SECTION_\nZgodovina\n_START_PARAGRAPH_\nPo izgradnji nove ceste preko \xc5\xbeelezni\xc5\xa1ke proge Ljubljana \xe2\x80\x93 Jesenice, ki so jo poimenovali Verov\xc5\xa1kova ulica, so ob njej za\xc4\x8deli postavljati prve industrijske in poslovne prostore (za\xc4\x8detek 70. let 20. stol.). Zaradi velikega \xc5\xa1tevila novih delovnih mest se je kmalu pokazala potreba po povezavi tega predela Ljubljane z mestno avtobusno progo. Tako so leta 1976 odprli progo \xc5\xa1t. 18 Tovarna Lek \xe2\x80\x93 Bavarski dvor. Progo so 1. oktobra istega leta podalj\xc5\xa1ali do Rakovnika (oznaka Tovarna Lek \xe2\x80\x93 Krim). Progo so po kraj\xc5\xa1em \xc4\x8dasu z Rakovnika ponovno vrnili do Bavarskega dvora (Tovarna Lek \xe2\x80\x93 Bavarski dvor), ker se je prekrivala s traso proge \xc5\xa1t. 3, ustrezno pa ni bilo niti obra\xc4\x8dali\xc5\xa1\xc4\x8de Krim. Tudi v taki obliki je proga obratovala kraj\xc5\xa1i \xc4\x8das, saj so jo v prvi polovici 80. let 20. stoletja ponovno skraj\xc5\xa1ali, tokrat do postajali\xc5\xa1\xc4\x8da Kino \xc5\xa0i\xc5\xa1ka na Celov\xc5\xa1ki cesti. Traso so speljali mimo cerkve sv. Fran\xc4\x8di\xc5\xa1ka, pred katero je bilo urejeno postajali\xc5\xa1\xc4\x8de._NEWLINE_V vseh teh letih je proga kljub spremembam obratovala le v \xc4\x8dasu jutranje in popoldanske prometne konice. Leta 1993 so zaradi velikega prometa na zahtevo \xc5\xbeupnije Ljubljana - \xc5\xa0i\xc5\xa1ka Verov\xc5\xa1kovo ulico prekategorizirali v enosmerno ulico, zato so traso proge preusmerili v sosednjo Alja\xc5\xbeevo ulico mimo Gimnazije \xc5\xa0i\xc5\xa1ka. Z ve\xc4\x8djimi spremembami mestnega prometa novembra 2003 pa so na progi ob delavnikih uvedli celodnevno obratovanje avtobusov med 5.20 in 20.00. V taki obliki je linija 18 zadnji\xc4\x8d obratovala 24. junija 2014._NEWLINE_26. junija 2014 je bila linija \xc5\xa1t. 18 izpred tovarne Lek podalj\xc5\xa1ana do \xc5\xa0portnega parka Sto\xc5\xbeice, kjer je urejeno parkiri\xc5\xa1\xc4\x8de Parkiraj in se pelji (P+R). Trasa na drugem koncu po novem obide Spodnjo \xc5\xa0i\xc5\xa1ko; avtobusi vo\xc5\xbenjo nadaljujejo po Litostrojski in \xc5\xa0i\xc5\xa1enski cesti ter po Ve\xc4\x8dni poti preko \xc5\xbdivalskega vrta (ZOO) po severni in zahodni strani Ro\xc5\xbenika povezujejo Zgornjo \xc5\xa0i\xc5\xa1ko s kolodvorom. Namen podalj\xc5\xa1anja je bila razbremenitev parkirnih povr\xc5\xa1in na obmo\xc4\x8dju Be\xc5\xbeigrada ter v industrijski coni \xc5\xa0i\xc5\xa1ka in njihova preusmeritev v Center Sto\xc5\xbeice P+R ter zagotoviti redno avtobusno povezavo \xc5\xa1tudentom in zaposlenim na Biotehni\xc5\xa1ki fakulteti (BF), Fakulteti za kemijo in kemijsko tehnologijo (FKKT), Fakulteti za ra\xc4\x8dunalni\xc5\xa1tvo in informatiko (FRI), obiskovalcem \xc5\xbdivalskega vrta ter prebivalcem naselij Draga, Mostec in Koseze zagotoviti dodatno povezavo do centra mesta. Istega dne je prenehala z obratovanjem linija \xc5\xa1t. 23, saj je bila po njeni celotni trasi spreljana podalj\xc5\xa1ana linija \xc5\xa1t. 18. Ob nedeljah in praznikih je bila uvedena skraj\xc5\xa1ana linija 18L, ki obratuje na relaciji Kolodvor - Litostrojska (biv\xc5\xa1e obra\xc4\x8dali\xc5\xa1\xc4\x8de linij 3 in 3B)._NEWLINE_Po mesecu dni obratovanja, 28. julija, so kon\xc4\x8dno postajali\xc5\xa1\xc4\x8de v centru mesta prestavili s postajali\xc5\xa1\xc4\x8da Kolodvor na glavno avtobusno postajo (AP Ljubljana), v neposredno bli\xc5\xbeino perona \xc5\xa1t. 29._NEWLINE_Z uvedbo zimskega voznega reda 1. septembra 2014 so na liniji kon\xc4\x8dali testno obratovanje. V tem \xc4\x8dasu je s podalj\xc5\xa1ano linijo potovalo okoli 13.000 potnikov, kar je za 42% ve\xc4\x8d kot v enakem obdobju lani na nekdanjih trasah linij \xc5\xa1t. 18 in 23 skupaj. 19. septembra je v sklopu Evropskega tedna mobilnosti sledilo uradno odprtje podalj\xc5\xa1ane linije. Z za\xc4\x8detkom \xc5\xa1tudijskega leta se je \xc5\xa1tevilo potnikov mo\xc4\x8dno pove\xc4\x8dalo, zato se je, v \xc4\x8dasu prometnih konic, po potrebi dodajalo rezervne avtobuse na trasi Kolodvor - \xc5\xbdivalski vrt, saj avtobusi na redni trasi niso bili sposobni prepeljati vseh potnikov. S 13. oktobrom 2014 je linija 18L za\xc4\x8dela obratovati tudi med delovnikom._NEWLINE_S 1. septembrom 2015 je linija 18 za\xc4\x8dela obratovati po spremenjeni trasi v predelu Be\xc5\xbeigrada. Linija s svoje redne trase zavije na Sloven\xc4\x8devo, Ulico 7. septembra ter na Dunajsko, kjer pot nadaljuje po redni trasi. Tako se je linijo 18 pribli\xc5\xbealo O\xc5\xa0 Danile Kumar.'